Krieket: Proteas se toer eindig op ŉ laagtepuntFoto: @OfficialCSA, Twitter Suid-Afrika het Dinsdag in hul eerste en enigste T20-wedstryd teen Sri Lanka in Colombo gespeel en ŉ pakslae gekry. Sri Lanka het met 3 paaltjies geseëvier met nog 24 balle oor. Suid-Afrika het daarmee hul laaste drie wedstryde op hul toer deur Sri Lanka verloor. Die Proteas het die loot gewen en hulle het besluit om eerste te kolf. Daar was drie veranderinge aangebring aan die span wat in die laaste eendagwedstryd gespeel het. Die kaptein vir die wedstryd was JP Duminy. Suid-Afrika het 13 lopies van die eerste boulbeurt gemoker maar dit is waar die momentum geëindig het. Hashim Amla was uit vir nul en kort daarna is Quinton de Kock vir 20 uitgehardloop. In die sesde boulbeurt het Akila Dananjaya toegeslaan en vir Reeza Hendriks geboul. Die Proteas was toe op 42/3 na 5.2 boulbeurte. Reën het egter begin uitsak met die telling op 54/3 ná sewe boulbeurte. Spel is hervat en ná 10.1 boulbeurte het Suid-Afrika gesteier op 69/5. Die paaltjies het bly kantel en het van 85/8 (na 14 boulbeurte) verander na 98 lopies almal uit in net 16.4 boulbeurte. Quinton de Kock het 20 lopies aangeteken en met die bal het DM de Silva en Dananjaya twee paaltjies elk geneem terwyl Sandakan 3 paaltjies platgetrek het. Sri Lanka was die taak gestel om 99 lopies vir ŉ oorwinning aan te teken. Hul eerste twee paaltjies het in die eerste beurt geval toe Kagiso Rabada toegeslaan het en die telling na 6/2 geneem het. Daarna het die lopies egter gevloei terwyl daar ook gereeld paaltjies geval. Met die telling op 88/7 het Sri Lanka net 11 lopies van 35 balle benodig. Die wen lopies is met ŉ vier aangeteken en Sri Lanka het die teiken van 99 lopies in 16 boulbeurte behaal. Dinesh Chandimal het 40 lopies van 34 balle gemoker. Met die bal het Rabada, Ngidi en Dala elkeen twee paaltjies geneem. Die wedstryd was die laaste van Suid-Afrika se toer deur Sri Lanka. Suid-Afrika het die eendagreeks gewen, maar die toetsreeks en die T20-wedstryd verloor. Meer inligting is hier beskikbaar